Beurtkrag duur die naweek voort(Argieffoto: Unsplash) Beurtkrag sal die naweek voortduur te midde van die weerdiens se waarskuwings van ŉ yskoue naweek vir groot dele van die land. Eskom het Vrydag aangekondig dat fase 2-beurtkrag van vandag tot Sondag van 17:00 tot 22:00 geïmplementeer sal word. Die voortslepende instelling van beurtkrag word toegeskryf aan ŉ tekort aan opwekkingskapasiteit. Minstens 3 405 MW word aan beplande instandhouding afgestaan, terwyl nog 15 534 MW se kapasiteit weens ander probleme nie beskikbaar is nie. Die kragvoorsiener het opnuut ŉ beroep op alle Suid-Afrikaners gedoen om te help om die impak van beurtkrag te beperk deur alle nie-noodsaaklike toestelle af te skakel. Die Suid-Afrikaanse Weerdiens (SAWD) het vroeër vandeesweek gewaarsku oor ŉ kouefront, ysige temperature, reën en selfs sneeu vir dele van die land. Terwyl gebiede aan die kus skaars maksimum temperature van 8 °C sal bereik, sal maksimum temperature Vrydag en Saterdag in die binneland nie hoër as 14 °C word nie. “Eskom sal voortgaan om die kragnetwerk te monitor en die publiek van enige veranderinge in kennis stel.”